als_Latn dik_Latn tur_Latn
Nisin negociatat, Rama i ofron çamëve bashkinë e Peqinit dhe KonispolitPolitike e Premte, 13 Mars, 2015 | 19:28 pm
Partia Drejtësi, Integrim dhe Unitet vendos sot për t’iu bashkuar koalicionit qeverisës në zgjedhjet vendore të 21 qershorit. PDIU ka thirrur sot Këshillin Kombëtar, ku do të marrë vendimin se me cilin krah politik do të dalë në këto zgjedhje.
“Panorama” shkruan se Këshilli Kombëtar i PDIU-së do të mandatojë sot negociatorët, që do të zhvillojnë bisedime me dy kampet politike, për të vendosur më pas së me cilin koalicion do të garojnë në zgjedhjet vendore të 21 qershorit.
Mësohet se të majtët i kanë ofruar PDIU-së dy bashki, Bashkinë e Peqinit dhe Bashkinë e Konispolit. Ndërsa nga e djathta ende nuk ka një ofertë për këtë parti, e cila aktualisht ndodhet në kampin opozitar. Demokratët ende nuk kanë nisur bisedimet me aleatët, madje ata nuk kanë përfunduar ende përzgjedhjen e kandidatëve të saj për bashkitë e reja.
Duket se PD ka një mirëkuptim në heshtje me republikanët sa i takon Bashkisë së Durrësit, ku pritet të kandidojë Agron Duka. Por mësohet se Partia Drejtësi, Integrim dhe Unitet nuk do të mjaftohet me ofertën e PS për bashkinë e Konispolit dhe atë të Peqinit, por do të kërkojë edhe bashkinë e Patosit dhe Rrogozhinës. Nuk dihet nëse kjo është një kërkesë taktike e PDIU-së me qëllim konsolidimin e dy bashkive të para, Konispol dhe Peqin, apo do të jetë një kërkesë e panegociueshme.
Konispolin PDIU e konsideron një bastion të saj, por dhe një zonë monumentale për të që lidhet me gjenocidin grek ndaj popullsisë çame dhe vendosjen e simboleve të kësaj popullsie. Bashkia e Peqinit për PDIUnë konsiderohet si një nga zonat më të sigurta për t’u fituar, pasi deputeti i saj në këtë zonë, Aqif Rakipi, ka arritur në zgjedhjet e 23 qershorit 2013 një rezultat shumë pozitiv.
Por Partia Drejtësi, Integrim dhe Unitet ndihet e fortë dhe në Patos e Rrogozhinë, të cilën e ka fituar dhe në zgjedhjet vendore të 2011-s dhe do të këmbëngulë që të ketë kandidatët e saj në këto dy bashki të mbështetur nga maxhoranca.
Por negociatat mes Partisë Socialiste dhe Lëvizjes Socialiste për Integrim kanë përcaktuar që kandidati për kryetar bashkie në Patos t’i përkasë LSI-së.
Kërkesa e PDIU-së për Patosin mund të krijojë çarje mes PS dhe LSI-së. Mbledhja e sotme e Partisë Drejtësi, Integrim dhe Unitet do të tentojë të unifikojë dhe qëndrimet e pesë deputetëve të kësaj partie, pasi deputetët Dashamir Tahiri dhe Tahir Muhedini kanë marrë pjesë në të gjitha mbledhjet e Grupit Parlamentar të PD-së, duke treguar një mungesë koordinimi mes Grupit Parlamentar të PDIUsë.
Nëse Partisë Socialiste dhe Lëvizjes Socialiste për Integrim i bashkohet në zgjedhjet për pushtetin vendor dhe PDIU-ja, atëherë maxhoranca parlamentare arrin në 89 vota, pas largimit të Tom Doshit nga Grupi Parlamentar socialist.
Partia Drejtësi, Integrim dhe Unitet përbëhet nga deputetët Shpëtim Idrizi, kryetar i partisë, Aqif Rakipi, Dashamir Tahiri, Tahir Muhedini dhe Omer Mano, e cila për nga numri i deputetëve është e dyta pas Partisë Demokratike në koalicionin opozitar.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn